Wayde maak dit net-net nieWayde van Niekerk tydens ’n wedloop vandeesweek in Eugene, Oregon. (Foto: Jewel Samad / AFP) Dit was sekerlik ŉ groot teleurstelling en daar sal ŉ paar doemprofete wees, maar Wayde van Niekerk kan steeds sy kop oplig nadat hy vroeg Saterdagoggend (Suid-Afrikaanse tyd) in Eugene, Oregon, vyfde in die eindronde van die 400 m-item vir mans by die Wêreldkampioenskap geëindig het. Van Niekerk, wat die afstand in 44.97 sekondes afgelê het, was met ŉ skrale 50 m oor, nog binne trefstand van ŉ podiumplek, maar sy stoom het opgeraak. Die wedloop is deur die Amerikaner Michael Norman in 44.29 sekondes gewen, met Kirani James van Grenada tweede (44.48) en die Brit Matthew Hudson-Smith (44.66) derde. Van Niekerk is kort voor die eindstreep deur Champion Jackson van die VSA verbygesteek. Van Niekerk, wat die halfeindronde in 44.71 sekondes afgelê het, het in sy eerste eindronde sedert 2017 (Londen) gehardloop nadat hy in 2016 by die Olimpiese Spele in Rio de Janeiro die goue medalje gewen en die wêreldrekord laat spat het. Maar soos almal weet, het ŉ fratsongeluk terwyl hy raakrugby gespeel het, sy loopbaan jare lank erg beduiwel. Die agtste dag van die Wêreldkampioenskap was weer medaljeloos vir die Suid-Afrikaanse span en die laaste sprankie hoop rus nou op die aflosspanne, veral die 4×100 m-aflosspan vir mans wat uit Henricho Bruintjies, Emile Erasmus, Clarence Munyai en Akani Simbine bestaan om ŉ medalje te beklink. Hulle het die derde vinnigste tyd in hul uitdunronde (38.31) nadat Simbine baie diep in die pylvak moes delf. Saterdagoggend se grootste hoogtepunt is deur die 400 m-hekkiesatleet Sydney McClaughlin (Amerika) gelewer wat haar eie wêreldrekord verpletter het met haar wentyd van 50.68 sekondes. Sy is die eerste vroueatleet wat deur die 51-sekonde-grens kon breek en het haar vorige rekord met 0.73 sekondes laat krimp. Femke Bol (Nederland) was tweede in 52.27, en die oudwêreldrekordhouer, Dalilah Muhammad, derde in 53.13. Plaas dit in perspektief: Suid-Afrika se hekkiesbreker Myrtle Bothma het in 1986 ŉ destydse skittertyd van 53.74 opgestel. * In die 800 m-item vir vroue was Suid-Afrika se Prudence Sekgodisi se tyd van 2:00.01 ŉ rapsie te stadig om tot die eindronde deur te dring. * Wat die Suid-Afrikaners betref, spring Marioné Fourie Saterdag om 20:20 in die 100 m-hekkies (uitdunrondes) weg. Vroeg Sondagoggend is die SA spanne in die 4×400 m-aflos vir mans en vroue in aksie en om 04:50 kry die mans se 4×100 m-aflosspan kans om die medaljedroogte te probeer verbreek.